8’ê Temmuze de do Amed hetê HDP’yî ra bi şîarê ‘’Şerî rê nê, bi sîyasetê demokratîkî çareserîye rê ya’’ rayraşîyayîşêk bêro viraştene. HDP’yî bi eşkerayîyêk semedê tewrbîyayîşî veng da.
Parlamenterê HDP’yî yê Amedî Dersim Dage, Salîha Aydenîze, Semra Guzele, Mûsa Farîsogullari, Mayê Haştîye , aktîvîstê TJA, temsîlkarê rêxisitinanê bajar û qezayan ê  HDP û DBP’yî, ESP û endamê Meclîsê Ciwanan ê HDP’yî tewrê ci bîyî. Eşkerayîye hetê hemserekê HDP’yî yê Amedî Zeyat Ceylanî ra ameye wendene.  Ceylanî bale ante 8’ê Temmuze ser û va: ‘’Ma a roje vera şerî vanê haştîye. Vera nêheqîye vanê demokrasî, vera çarênêkerdişê meseleyê Kurdî, şerî, bêadaletîye ma vanê haştîye.’’ Ceylanî da zanayene ke rayraşîyayîş do vere banê HDP’yî yê Kayapinarî de bêro destpêkerdene û ard ziwan ke amadekarîya înan dewam kena.
